Eläkeikäispotilaiden runsas alkoholinkäyttö tuottaa jo päivittäin vakavia ongelmia sairaaloissa.

Tampereen yliopistollisen sairaalan mukaan eläkeikäisten humalatila estää etenkin tuki- ja liikuntaelinten vammojen hoitoa.

Sairaalaan mukaan yksistään Tampereella puhutaan kuukaudessa jo kymmenistä ja vuosittain sadoista ongelmapotilaista.

Potilaat ovat tyypillisesti "märkää sukupolvea" edustavia eläkeikäisiä, jotka ovat kaatuneet, pudonneet tai muuten loukanneet itsensä päihtyneinä.

Ilmiö on tuttu erityisesti arkipäiviltä ja se koskee niin pieni- kuin hyvätuloisia eläkeläisiä.

Lääkärin mukaan joukossa on myös useita erittäin hyvin koulutettuja ja hyvätuloisia potilaita.

– Moni kuvittelee hallitsevansa oman alkoholinkäyttönsä. Sitä myös peitellään läheisiltä. Kaatumistapaturmat ovat kuitenkin hyvä mittari ilmiölle. Sairaalahoitoa vaativan tapaturman yhteydessä asian vakavuus ja laajuus tulee lopulta ilmi, kertoo osastonylilääkäri Heikki Mäenpää Taysin tuki- ja liikuntaelinsairauksien vastuualueelta.

Ongelmapotilasta ei voi leikata päihtyneenä eikä pitkään jatkunutta yhtäjaksoista juomista lopettaa kertaheitolla.

Käytännössä osastoilla joudutaankin aloittamaan päihdevieroitus ennen kuin potilaan leikkausta voidaan ryhtyä valmistelemaan, Mäenpää sanoo.

Kiireettömissä leikkauksissa ilmiö ei näy samalla tavalla. Mäenpää uskoo, että erikoissairaanhoitoa arvostetaan Suomessa yhä niin paljon, että kiireettömiin toimenpiteisiin valmistaudutaan ja juomista vähennetään kotona.

Mäenpään mukaan eläkeläispotilaiden aikuiset lapset osallistuvat harvoin yhteiseen keskusteluun ongelmista.

Hänen mielestään asiasta olisi syytä puhua ja olla tietoisiasamoin kuin vanhemmat ovat tietoisia omien alaikäisten lastensa hoitotarpeista.

– Raportoimme päihdeongelmasta jatkohoitoon esimerkiksi terveyskeskukseen, mutta tehokkainta olisi ottaa asia reippaasti perhepiirissä esille, Mäenpää kehottaa.

Kolme humalaista potilasta tammikuulta 2016

70-vuotias nainen, asuu kotona puolisonsa kanssa. Kotihoito jakaa lääkkeet kerran viikossa. Todettu maksakirroosi, runsasta alkoholin käyttöä, verenpainetauti ja depressio. Kieltää aktiivisen alkoholin käytön, mutta viime kesältä merkkejä päihderiippuvuudesta. Tippunut sängystä eikä päässyt liikkeelle. Toimitettu päivystykseen, josta kuljetettu Taysiin. Päivystyksessä vasen lonkka aristanut. Lantion ja lonkan kuvissa vasemmalla murtuma. Leikkaushoito puoliproteesilla.

55-vuotias nainen. Alkoholin vaikutuksen alaisena kaatunut aamuyöstä portaissa ja tippunut porrastasanteelle vasen kylki ja olkapää edellä. Ei päässyt liikkeelle. Myöhemmin päivällä omainen toi Taysiin päivystykseen. Painanta-arkuudet vasemmassa lonkan seudussa sekä vasemmassa kyynärpäässä. Potilaalle tehty vartalon ja pään kuvaukset. Löydöksenä kaksi murtumaa. Murtumat hoidettu levytyksillä. Iho ehjä mutta korvalääkäri hoitanut korvan takana olleen haavan.

74-vuotias nainen. Astma. Alkoholin vaikutuksen alaisena kaatunut ja satuttanut oikean lonkkansa saaden sinne murtuman. Leikkaushoito puoliproteesilla. Postoperatiivisesti vieroitushoitoon.

Lähde: Tays